C 288/10
DA
Den Europæiske Unions Tidende
17.8.2023
Denne ændring af produktets vægt blev besluttet for at præcisere, at kun oste med en vægt på over 1 kg må markedsføres i portioner.
Formålet med denne ændring er at sikre en høj standard for produktets præsentationsform.
De små oste egner sig ikke til udskæring i kileformede stykker.
En opdeling af osten på 0,5 kg i to portioner på 250 g ville f.eks. betyde, at der er to halvmåneformede stykker i stedet for en enkelt kile.
Beskyttelsesforeningens hensigt er, at »Pecorino Crotonese« fortsat skal sælges hel og/eller i portioner, og at det skal være de eneste måder at præsentere osten for forbrugerne på.
Opdelingen af osten i portioner fremskynder også modningsprocessen, således at en lille frisk pecorino hurtigt får de samme egenskaber som en næsten halvhård ost.
Små oste tørrer hurtigt ud og mister deres organoleptiske egenskaber, medmindre de forarbejdes.
Ændringen vedrører artikel 9 i varespecifikationen (særlige oplysninger om logoet) og punkt 3.6 [sic] i enhedsdokumentet.
Den nuværende ordlyd af artikel 9 [i varespecifikationen] og punkt 3.6 [sic] i enhedsdokumentet: »Produktets logo består af to felter: Det grafiske logo til venstre og logoteksten til højre.
Logoet skal anbringes på ostene via brændemærkning eller farvestempling, mens bogstaverne skal trykkes på siden.«
Ny version: Artikel 9 i varespecifikationen: »Logoet består af det første bogstav i ordet »Crotone/Crotonese «, dvs. bogstavet »C« drejet 180 grader — med tilføjelsen af et lille mærke, der repræsenterer et øje — således at det ligner et fårehoved, som er omgivet af ordene: »PECORINO CROTONESE DOP [BOB]«.
Disse elementer er omgivet af en cirkel, der ligner formen på en hel Pecorino-ost.
Cirklen brydes i det nederste højre hjørne af en trekant, der repræsenterer et stykke Pecorino-ost, som netop er skåret ud.
Betydningen formidles direkte og umiddelbart.
Det er et logo, der repræsenterer et osteprodukt, nærmere bestemt en ost fremstillet af fåremælk af høj kvalitet.
Ordene »PECORINO CROTONESE DOP [BOB]« gengives igen inde i logoet ved to linjer, den ene under den anden, til højre for eller under »vignetten«.
Logoet skal altid vises i sin helhed.
Anvendelsen af det forenklede logo, dvs. hvor logoets yderdel mangler, er udelukkende tilladt i »vignet«-versionen.
Det modsatte, dvs. et logo, der kun viser ordene »Pecorino Crotonese«, er dog ikke tilladt.
Kort sagt findes der tre tilladte udgaver af logoet: horisontal, vertikal og »vignet«.
Logoets »vignet«-version skal trykkes på pecorinoen ved hjælp af brændemærkning, farvestempling eller stempelmærke med konsumegnet blæk på en af ostens ender.
Den alfanumeriske identifikationskode for ostemejeriet skal angives.
Det kan trykkes direkte på osten ved hjælp af ovennævnte metoder eller anføres på etiketten.
Det er frivilligt, om ostens side er mærket.
Det er tilladt at gengive logoet på denne del af osten ved hjælp af de etablerede metoder.«